✅ АСАБИКВА РЫХЪАЗЛА СТАДИОН РУЫХВАТI.

ХIхаквлагIв, апхьахьа бергьльы ЭГЬЗАКЬ Мусса ХIабальа йпа унашва зхъицIауа «Алашара» абаза-абхаз культура адкIылара агIаджвыквцІарала Гвым апны 50-гIвы раъара йнадзауа йазалху нхагIвчва гвып шгIаншаз, ауи йгIаланакIуа, ауат тшпсщарта парк шыруыхваз, ацхIа чкIвын рчIаджьра шадрайдзаз, акыт урамква, анышвынтараква йрызцауа амгIваква йшырхьпшуа йауацIыхта хIгазет анапаква рпны хIгIаквчважвахьатI.

Ауат рынхара мышзаджвыкIгьи йгьашIасуам, йгIанхаз амгIваква йырхьпшитI. ЙцIыхъвахауа азакIы-гIвба мзы акытцIыхъвала йаъу анышвынтара апшцІа йтадыргылыз атдзы сом зыкь 123 ахв рчIаджьра адрадзатI. Гвым дзыгIв ухъыста йаныргIалу анышвынтара шІыц йтагылу атыдзгьи сом зыкь 63 ахв рчIаджьра адрадзатI. Агвып йалу щарда мцIуата акыт алагъьла, Трамкт хIабльа апны асабиква рыхъазла стадион гIальамат рчпатI.

– «Алашара» абаза-абхаз культура адкIылара апрограмма йалапI хIабльипхьадза апны асаби хъвмарыртаква, астадионква хIчпарныс, – йхIвитI агвып рунашвачпагIв ХВЫТI Ренат Барадин йпа. – ХIара зымгIва йрапхъата стадион ъахIчпушыз хIазхъвыцтI – Трамкт хIабльа йгIацIанакIуа Ленин йыхьыз нкъвызгауа аурам, Набережна, Совхозна, Садова йгьи Курганна урамква рпны асабиква 66-гIв шнадзуз гIахIрытамамтI. Астадион амгIва йгьазаргваным, асабиква ршварагIварадара уахъгвыргIвушта йгьаъам, йхъарамкIва Гвым дзыгIв быжь пшдзала йхIвачвауа йылбгIыситI. ЙгIалхIхыз ашІыпІа асабиква рбзазарта йаргванпI, апхьарта йангIахъшвалра хвитта тшпсырщарныс, аспорт квпшыраквала йанкъвакъвырныс, рызгIвадара дрыбагъьарныс лшара рауаштI.

Апхъалагьи асабиква араъа топасыртата йрыман, алабаква сеткIа кIнырхIунта волейбол йасуан. Ауаса Гвым дзыгIв атшпквагьи гIанакIуата арахв йгIарыцIцIуа анавоз йгьи анышвкъвара аквпсан. Ауат йгIархъыйгIаз атIура уагIвсырныс ушвун. ХвытI Ренат йшгIасайхIвызла, зымгIва йрапхъата астадион йазцуз амгIва рчпатI, анышвкъвара тыргатI, ашта дрыцкьатI, хIакъвара кIарпсатI. Астадион квадрат метрта 2-нзыкь (аура метр – 50, агангьи метр 40 гIацIанакIитI). УахьчIвала агьагьара гIвметркI зхIагIару сеткIала йкIвдыршатI. Армала асабиква ъатагIвзуаш йгьи йъахъынхIвуаш ахринаква дыргылтI. Ауат агIвбагьи азавод йгIацIнащттI, сом зыкь 48 рыквшватI. Араъа йаныргIалпI волейбол, баскетбол, футболасыртаква. Ужвыгьи айха турникта гIвба – азакIы рыцIа йсгIата, азакIгьи щтIыхта йдыргылуаштI.

– СынчIва мачIкI йкIьасахан, ахIвражвла ахьта йамырцара ахъазла йгьаквхIымпсахтI, – йхIвитI Ренат уыста йырпыру сахайыргIвазауата.– ХIапхъа агIапын шгIаталуа афутболасырта хIвра аквхIпсуштI, Гвым дзыгIв атшпква хIрыцкьуштI, асабиква рыхъазла тшъадыртIлуш амата тшкIвабарта хIчпуштI. Трамкт хIабльа йхIчпаз астадион йапшта агIвадахьылагьи йхIчпуштI.

Сара зтшын астадион саъаз анхагIвчва агIагIвырта мгIваква пхатшахъва аквпсара алдыргун. АхIабльа йбзазауа асабиква рызджьакI футбол, рызджьакIгьи баскетбол йасуан. ЙхъарамкIва йбзазауа, зныбыжьла йшIахым Къахвын Руслангьи «хчагIвыта» агвашв дгылуамца асабиква топ йызгIауырщтуан. «Араъа мшигIадза чкIвынчвата йгIайуа 40-гIв йрайхIапI, апхьарта амщтахь зынла йгIайззауа йалагитI», – йхIватI апхьагІвчва гвып йрылу Къахвын Амаль.

Сара сзачважваз ачкIвынчвагьи абар йгIасархIвыз:
ХЪАБЛЬАХЬ Игорь, й-5-хауа акласс апхьагIв: Астадион йапхъахауата сгIайтI, швабыжта йсгвапхатI, амалькІ саупхьадза араъа сгІайлуштІ.
КЪАХВЫН Амаль,й-7-хауа акласс апхьагIв: АлахI дырзыразхатI хIзыргвыргъьаз. Астадион бзита йырчпатI, араъа хIызгIвадара зрыбагъьуш аспорт квпшыраквала хIхъвмарырныс лшара хIауаштI. АчкIвынчва хIаднакIылуаштI, йакIвымла хIзаман гьыгIгушым.
ПЩУНА Амиран, й-6-хауа акласс апхьагIв: Сара спынхачIвква ансчпара йгьи арахв санырхьпшра йазалху ачгIвычаква ахъасцIитIта астадион сгIатаххитI, бзидздза йызбауа баскетбол саситI.
КЪАХВЫН Артур, й-8-хауа акласс йыцIу: Афизкультури аспорти збзазара йалу дызгIвадахитI. Ауи йазхъвыцта астадион хIзызчпаз, хIзыргвыргъьаз зымгIвагьи сырзыразпI. ЙалкIгIата, збзира алата зхабар рхIвауа хIкытлагIв Эгьзакь Мусса ХIабальа йпа згIвадара йымазтI, йгвала пшдзаква цIхъва рымамызтI.

– СычкIвын ахIба йпа хвыц Шамиль «Дада, ласыта угIайх, астадион хIталта ахрина саквчIвуштI, топгьи сасуаштI» , – йхIван сотова телефонла дначважван, ари йшубауа апшта дгIатаздатI, – йхIвитI Къарабаш ХІасана. – Астадион ахIабльа рсабиква аднакIылитI, йапшым аспорт квпшыраквала ркъару шIа дырхъвыхырныс лшара рауаштI. АлахI дырзыразхатI йадынхалыз зымгIва. ХIкыт йахъазымкIва, абаза уагIахъа цIагылагIв багъьата йырзалуа хIхаквлагIв гвыбзыгъа Эгьзакь Мусса ХIабальа йпа ажва пха щарда йквнагапI.

Астадион ахвыцква йырхъазымкIва, зныбыжьла йгIалхIваквазгьи ргвы гIащтIнахитI. Ауаса ахIабльа бзазагIвчвагьи ртшдырра гІадырбара атахъыпІ – рырахв хвитта йауырщтта астадион агьагьара зарар адрадза, нышвкъвара кIарпса гьауашым, апсабара асабиква йшырзырхчуш, ацкьара йшазабакIуаш йащтазара хъадапI.

БЫДА Рубин.